Johannes Møllehave

Johannes Volf Møllehave (født 4. januar 1937 på Frederiksberg, død 10. maj 2021) var en dansk præst, forfatter og foredragsholder.

Baggrund 
Johannes Møllehave var søn af skoleinspektør Axel Møllehave (død 1967) og lærer Ester Volf (død 1969). Mellem 1949 og 1953 gik Johannes Møllehave i mellemskolen på Sct. Jørgens Gymnasium. Her gik han sammen med den senere forfatter Rolf Bagger og havde Johannes Nørvig som dansklærer. Nørvig oplæste Villy Sørensen for klassen, endnu før han var udgivet,
og Møllehave huskede oplæsningen af Sørensens klassiker Blot en drengestreg. 
Johannes Møllehave blev Student fra Metropolitanskolen i 1956 og fik sin teologiske embedseksamen i 1963. Han var kaldskapellan ved Greve-Kildebrønde 1964-1966, præst ved Statsfængslet i Vridsløselille 1966-1969, seminarielektor 1967, sognepræst ved Virum Kirke 1973-1987 og præst ved Den Danske Kirke i Bruxelles 1987-1991.

Han blev den 21. juni 1958 gift med socialrådgiver og forfatter Herdis Møllehave.

Virke som skribent og foredragsholder 
Han var konsulent ved Danmarks Radios underholdningsafdeling og medforfatter til Dronningmølle-Revyen 1964-1966. Han interesserede sig specielt for Søren Kierkegaard, H.C. Andersen, Storm P. og William Shakespeare. Han var en meget produktiv forfatter med sans for både humoren og alvoren. Han skrev bøger, bibelske gendigtninger, litteraturbeskrivelser, lavede oversættelser, skrev viser og revytekster til radio og tv. Endvidere skrev han flere boganmeldelser og kommentarer i dagspressen, og han var rejseleder.

Han boede 15 år i Brighton  i England, hvor han studerede teater, specielt Shakespeare.

Han var en meget brugt foredragsholder, med et stort og varieret udbud af emner, eksempelvis Graham Greene, Mark Twain, Karen Blixen, Søren Kierkegaard, Brødrene Karamazov, Kærlighed og dæmoni, venskab, dansk kultur, Kafka, folkeeventyr, de islandske sagaer og meningsløshed.

Da Møllehave i 1997 fyldte 60 år, gennemgik han en hjerteoperation, udført af den svenske hjertekirurg Gösta Pettersson. Man kan i bogen Du har rørt ved mit hjerte af Karen Thisted læse om deres usædvanlige venskab.

Hans nære venskab med Benny Andersen skildres i bogen Det skal mærkes, at vi lever fra 2003. I erindringsbogen Så forskellige sind skriver Møllehave om Andersen: "Da faldt jeg for ham, og har siden ikke rigtigt kunne komme på højkant igen."

Han valgte den 16. juli 2009 af helbredsgrunde at stoppe med at holde foredrag. Møllehave udtalte i denne forbindelse: "Jeg vil nødig huskes som ham, der ikke kunne huske sine foredrag. Så vil jeg hellere huskes, som ham der kunne."  Møllehaves flid blev understreget i Billed-Bladet, da han i 2017 rundede de 80.

Den 10. maj 2021 blev han fundet død efter længere tids sygdom. Dagen forinden havde han været i Marmorkirken med sin søn.

Starten på revyteksterne 
Møllehave fortæller i erindringsbogen Så forskellige sind, at da han som femtenårig var elev ved Metropolitanskolen, besvarede han en gang en opgave med rødt blæk. Lektor Erik Fox Maule, som Jørgen Reenberg huskede fra sin tid ved skolen og efterlignede i sin rolle som admiralen i operetten Pinafore, bad Møllehave om for fremtiden at anvende blåt blæk, da rettelserne blev skrevet med rødt. Møllehave svarede:
Hvis det gør Dem stødtat jeg skriver rødt,
kan jeg jo godtgå over til blåt. 
Fox Maule rimede tilbage:
Det vil faktiskvære praktisk.
Møllehave svarede så også på det, og Fox Maule rundede af med:
Johannes osse kaldet Møllehave,du tror du slår mit vers med køllestave.
''En sådan spot kan kun en bølle lave.
Året efter tog Møllehave fat på at skrive revytekster.

Bibliografi 

 På myrens fodsti (1975)
 Op ad en mur (1976) 
 Til glædens Gud (1977)
 Livsfangerne (1977)
 Da glæden blev født (1977)
 Så forskellige sind (1978)
 Læsehest med æselører (1979)
 Så forskellige sind (1979)
 Den livsild som forbrænder (1979)
 Huset vi bor i (1980)
 Tusind fluer med eet smæk (1982)
 De hellige tre konger (1982)
 En fri mand (1982)
 Den barmhjertige samaritan (1983)
 Til trøst (1983)
 Replikker og pointer (1984)
 H.C. Andersens salt (1985)
 La Fontaines fabler (oversættelse)(1985)
 Skuffelser der ikke gik i opfyldelse (1987)
 Filosofiske fluer (1988)
 Holger Danskes Vej 60 (1989)
 Kan den, som kan lægge to og to sammen (1990)
 Retur til Waterloo (1991)
 Kærlighed og dæmoni (1992)
 Drengen der kom hen hvor peberet gror (1993)
 Det tabte sekund (1993)
 Sokrates fra Athen (1993)
 Fra tidernes morgen (1994)
 Min allerførste bibel (1995)
 Alle Børns bibel (1996)
 Hvor kærlighed bor (1997)
 Kaspers store opdagelse (1997)
 Da alting blev anderledes (1997)
 Glædestårer - om humorens salt (1998)
 Den nøgne zebra (1999)
 Rikke og Ivan den Grusomme (1999)
 Som en springende hval - velsignelser og forbavselser (2000)
 Hvor kærlighed bor (2000)
 Huskesedler fra en glemmebog (2000)
 Vor tids tid (2001)
 Mit livs vennepunkter (2001)
 Kristendom fra a til å (2002)
 Møllehave læser H.C. Andersen (2003)
 Hvordan skal vi nå frem til jul? (2003) 
 Ord på samvittigheden (2004)
 Kattenes ABC (2004)
 Møllehave læser Storm P. (2005)
 Mit eventyr (2005)
 Møllehave om glæden ved at læse (2006)
 Yndlingsdigte (cd & dvd) (2007)
 Man kan ikke føre solen bag lyset (2007)
 Det skal råbes fra tagene (2007)
 Indtryk og udtryk (2007)
 Hver dag af øjeblikkets blomst (2007) 
 Før- og eftertanker (2008)
 Historien om julen (2008)
 Målbevidste svinkeærinder (2009)
 Det ender godt (2009)
 Digte til livet (cd & dvd) (2010)
 Livets gave (2011)
 Det er (ikke) lige mig (2011)
 Hellere forrykt end forgæves (2011)
 Rim på udsatte steder (2011)
 Historien om den heldige kartoffel (2011)
 Stur, stur nummer! (2012)
 Møllehave fortæller bibelhistorier (2012)
 Femoghalvfjerds fy- og fyndord - fra fødselaren (2012)
 En himmerlandsk mundfuld (2012)
 Tak for ilden (2013)

Priser 
 1980 Boghandlernes gyldne Laurbær
 1980 Årets forfatter
 1986 H.C. Andersen-prisen
 1991 Årets Johannes-prisen
 1993 Årets børnebogsforfatter
 1994 Danskernes yndlingsforfatter
 1994 Rosenkjærprisen
 1997 Niels Mathiassens Mindelegat
 2002 Den Gyldne Grundtvig
 2005 Modersmål-Prisen
 2007 Bibelselskabets pris
 2012 Den Danske Publicistklubs Publicistpris

Kilder

Litteratur 
 Bøger om Johannes Møllehave
 Jakob Kvist, Møllehave - et liv i fem akter (2006)
 Karen Thisted, Du har rørt ved mit hjerte (2008)
 Erik Bjerager, Det ender godt, Johannes Møllehave om døden (2009)

Eksterne henvisninger 

 
 
 

Præster fra Danmark
Faglitterære forfattere fra Danmark
Personer i Kraks Blå Bog (afdøde)
Debattører fra Danmark
Danskere i 1900-tallet
Danskere i 2000-tallet
Humorister fra Danmark
Teologer fra Danmark
Personer fra Frederiksberg
Modtagere af Boghandlernes gyldne Laurbær
Modtagere af Rosenkjærprisen
Dansksprogede forfattere fra Danmark
Manuskriptforfattere fra Danmark
Modtagere af BMF's børnebogspris
Modtagere af Publicistprisen
Studenter fra Metropolitanskolen
Modtagere af Modersmål-Prisen